ديونيسوس (يونانى: Διόνυσος,‏ Dionysos) او باكوس (Βάκχος,‏ Bakkhos) فى الميثولوچى اليونانى كان إله الخمر و الاحتفلات و الفرح و السعاده و ملهم طقوس الابتهاج والنشوة و الفرح. كان معروف عن الرومان باسم باكوس و بالاضافه انه كان إله الخمر كان إله المسرح و الزراعه. بحسب الميثولوچى اليونانى, ديونيسوس كان ابن زيوس من ست بشريه اسمها سيملى (Σεμέλη ‏Semelē), بس هيرا مرات زيوس كانت بتغير عليه من كل الستات, و بتحاول تقتل كل اولاده اللى من ستات تانيه, راحت لسيملى وقت ما كانت حامل فى ديونيسوس و سئلتها عن الاب فقالت لها زيوس, فهيرا عملت نفسها مش مصدقة و قالتلها لو زيوس هو ابو الطفل دا بجد يبقى لازم تشوفيه بصورته الطبيعيه الحقيقيه, و فعلا طلبت من زيوس انه تشوفه بهيئته الحقيقيه كإله و لما شافته ماتت من الخضه و من جبروت منظره, بس زيوس لحق الطفل اللى فى بطن سيملى, بس كان لسه مكتملش نموه فراح زيوس شق فخده و حط الجنين هناك و خيط الشق عليه و سابه لحد ما اكتمل نموه و اتولد.